Πρωτοβουλία της Δημοκρατίας της Φινλανδίας για την έκδοση κανονισμού που επιφυλάσσει στο Συμβούλιο εκτελεστικές εξουσίες σχετικά με ορισμένες λεπτομερείς διατάξεις και πρακτικές διαδικασίες εξέτασης αιτήσεων θεώρησης

(2000/C 164/07)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 62 παράγραφοι 2 και 3,

την πρωτοβουλία της Φινλανδικής Δημοκρατίας(1),

τη γνώμη του Ευρωπαϊκού Κοινοβουλίου(2),

Εκτιμώντας τα ακόλουθα:

(1) Η κοινή προξενική εγκύκλιος περί θεωρήσεων για τις διπλωματικές και έμμισθες προξενικές αρχές (ΚΠΕ), που εμφαίνεται υπό τα στοιχεία SCH/Com-ex(99) 13 στο παράρτημα Α της απόφασης 1999/435/ΕΚ(3), θεσπίστηκε ώστε να τεθούν εις εφαρμογή οι διατάξεις του κεφαλαίου 3 του τίτλου ΙΙ της σύμβασης που υπεγράφη στο Σένγκεν την 19η Ιουνίου 1999 με αντικείμενο την εφαρμογή της συμφωνίας του Σένγκεν που συνήφθη την 14η Ιουνίου 1985 μεταξύ των κυβερνήσεων των κρατών της Οικονομικής Ένωσης της Μπενελούξ, της Ομοσπονδιακής Δημοκρατίας της Γερμανίας και της Γαλλικής Δημοκρατίας για την βαθμιαία κατάργηση των ελέγχων στα κοινά τους σύνορα, εφεξής καλούμενης "η σύμβαση".

(2) Ορισμένες λεπτομερείς διατάξεις και πρακτικές διαδικασίες για την εξέταση των αιτήσεων θεώρησης από τις διπλωματικές και έμμισθες προξενικές αρχές των κρατών μελών, τα οποία συμμετέχουν στην στενότερη συνεργασία του προβλέπει το άρθρο 1 του πρωτοκόλλου του Σένγκεν, το οποίο παρατίθεται στην Κ.Π.Ε. και στο παράρτημα του παρόντος, πρέπει να εκδοθούν και να τροποποιούνται και αναπροσαρμόζονται τακτικά ώστε να ανταποκρίνονται στις λειτουργικές απαιτήσεις των σχετικών προξενικών αρχών.

(3) Επί πλέον, καταρτίστηκε βάσει του παραρτήματος 11 της Κ.Π.Ο. ένα εγχειρίδιο των εγγράφων που επιδέχονται θεωρήσεως το οποίο εμφαίνεται υπό τα στοιχεία SCH/Com-ex(98) 56 και SCH/Com-ex(99) 14 στο παράρτημα Α της απόφασης 1999/435/ΕΚ. Οι διατάξεις του εγχειριδίου αυτού θα πρέπει να τροποποιούνται και αναπροσαρμόζονται τακτικά ώστε να ανταποκρίνονται στις λειτουργικές απαιτήσεις των εν λόγω αρχών.

(4) Πέραν αυτού, καταρτίστηκε ένα εγχειρίδιο που αφορά την έκδοση θεωρήσεων του Σένγκεν στα τρίτα κράτη στα οποία δεν εκπροσωπούνται όλα τα κράτη του Σένγκεν, ως έγγραφο SCH/II(95), 16, (19η αναθεώρηση), το οποίο εμφαίνεται υπό τα στοιχεία SCH/Com-ex (99) 13 στο παράρτημα Α της απόφασης 1999/435/ΕΚ. Οι διατάξεις του εγχειριδίου πρέπει να τροποποιούνται και να αναπροσαρμόζονται τακτικά.

(5) Διάφορες διατάξεις του κεφαλαίου 3 του τίτλου ΙΙ της σύμβασης, ειδικότερα δε το άρθρο 17, καθώς και διατάξεις της Κ.Π.Ε. προβλέπουν ότι εκτελεστικές διατάξεις θεσπίζονται από την εκτελεστική επιτροπή που ιδρύθηκε δυνάμει των συμφωνιών του Σένγκεν που συνήφθησαν πριν από την 1η Μαΐου 1999, την οποία τώρα σύμφωνα με το άρθρο 2 του πρωτοκόλλου του Σένγκεν έχει αντικαταστήσει το Συμβούλιο. Σύμφωνα με το άρθρο 1 του πρωτοκόλλου αυτού η συνεργασία ως προς το κεκτημένο του Σέγκεν θα διεξάγεται μέσα στο θεσμικό και νομικό πλαίσιο της Ευρωπαϊκής Ένωσης, τηρουμένων των σχετικών διατάξεων της συνθήκης για την Ευπρωπαϊκή Ένωση και της συνθήκης για την ίδρυση της Ευρωπαϊκής Κοινότητας.

(6) Επομένως, ενδείκνυται να παρατεθεί σε ένα νομοθέτημα της Κοινότητας η διαδικασία έγκρισης των εν λόγω εκτελεστικών διατάξεων.

(7) Επειδή τα κράτη μέλη έχουν βασικό ρόλο στην χάραξη της πολιτικής θεωρήσεων, λόγω του ευαίσθητου χαρακτήρα του θέματος, ιδίως ως προς τις σχέσεις με τρίτες χώρες, το Συμβούλιο επιφυλάσσεται του δικαιώματος, στην πενταετή μεταβατική περίοδο του άρθρου 67 παράγραφος 1 της συνθήκης, να εκδίδει, τροποποιεί και ενημερώνει τις ανωτέρω λεπτομερείς διατάξεις και πρακτικές διαδικασίες ομοφώνως, μέχρι να εξετάσει το Συμβούλιο τους όρους υπό τους οποίους οι εκτελεστικές αυτές εξουσίες δύνανται να ανατεθούν στην Επιτροπή, όταν η μεταβατική περίοδος λήξει.

(8) Ορισμένες από τις διατάξεις και διαδικασίες αυτές απαιτούν εμπιστευτική μεταχείριση ώστε να αποτρέπεται ο κίνδυνος καταχρήσεων.

(9) Απαιτείται να προβλεφθεί και μια διαδικασία, με την οποία τα μέλη του Συμβουλίου και η Επιτροπή θα ενημερώνονται αμελλητί για όλες τις τροποποιήσεις του εγχειριδίου των εγγράφων που επιδέχονται θεωρήσεως, του εγχειριδίου που αφορά την έκδοση θεωρήσεων του Σένγκεν στα τρίτα κράτη στα οποία δεν εκπροσωπούνται όλα τα κράτη του Σένγκεν, και όλων των παραρτημάτων της Κ.Π.Ο. που αποτελούνται, εν όλω ή εν μέρει, από καταλόγους πληροφοριών περί πραγματικών στοιχείων, τις οποίες οφείλει να παράσχει κάθε κράτος μέλος, σύμφωνα με τους εν ισχύι κανόνες του και οι οποίοι συνεπώς δεν είναι δυνατόν να εκδίδονται, τροποποιούνται και προσαρμόζονται με πράξη του Συμβουλίου.

(10) Τα στοιχεία της Κ.Π.Ο. και των παραρτημάτων της, τα οποία δεν είναι δυνατόν να τροποποιηθούν με καμία από τις διαδικασίες που προβλέπει ο παρών κανονισμός θα πρέπει να τροποποιηθούν σύμφωνα με τις διατάξεις του τίτλου IV της συνθήκης περί ιδρύσεως της Ευρωπαϊκής Κοινότητας και ειδικότερα σύμφωνα με το άρθρο 62 παράγραφοι 2 και 3 και το άρθρο 67,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το Συμβούλιο, ομοφώνως, κατόπιν πρωτοβουλίας ενός των μελών του ή κατόπιν προτάσεως της Επιτροπής, τροποποιεί, καθ' όσον απαιτείται, τα μέρη ΙΙ, ΙΙΙ, V, VI, VII και VIII της Κ.Π.Ο., καθώς και το παράρτημα 2 (πλην του καταλόγου Β και των σχετικών με τις θεωρήσεις απαιτήσεων που αφορούν εκείνες τις χώρες του καταλόγου Α για τις οποίες δεν χρειάζεται προηγούμενη διαβούλευση), ττα μέρι Ι και ΙΙΙ του παραρτήματος 3, και τα παραρτήματα 6, 10, 11, 12, 13, 14, και 15.

2. Εφ' όσον οι τροποποιήσεις αυτές αφορούν εμπιστευτικές διατάξεις και διαδικασίες, οι περιεχόμενες σε αυτές πληροφορίες θα διατίθενται μόνον στις αρχές που ορίζουν τα κράτη μέλη και στα πρόσωπα που έχει εξουσιοδοτήσει ένα κράτος μέλος ή ένα θεσμικό όργανο των Ευρωπαϊκών Κοινοτήτων, ή τα οποία έχουν κατ' άλλο τρόπο δικαίωμα πρόσβασης σε τέτοιες πληροφορίες.

Άρθρο 2

1. Κάθε κράτος μέλος ανακοινώωει στον Γενικό Γραμματέα του Συμβουλίου τις τροποποιήσεις που επιθυμεί να επιφέρει στο μέρος ΙΙΙ του παραρτήματος 1, στον κατάλογο Α του παραρτήματος 2 (πλην των σχετικών με τις θεωρήσεις απαιτήσεων, που αφορούν τις χώρες του καταλόγου αυτού για τις οποίες επιβάλλεται προηγούμενη διαβούλευση) και στον κατάλογο Β του παραρτήματος 2, στο μέρος ΙΙ του παραρτήματος 3, και στα παραρτήματος 4, 5, 7 και 9, της Κ.Π.Ο., στο εγχειρίδιο των εγγράφων που επιδέχονται, θεωρήσεως και στο Εγχειρίδιο που αφορά την έκδοση θεωρήσεων του Σένγκεν στα τρίτα κράτη, στα οποία δεν εκπροσωπούνται όλα τα κράτη του Σένγκεν(4).

2. 'Οταν κάποιο κράτος μέλος επιθυμεί να επιφέρει τροποποίηση στα παραρτήματα 4, 5Β, 5C, 7 ή 9 της ΚΠΟ, το εν λόγω κράτος μέλος υποβάλει πρώτα πρόταση τροποποίησης στα άλλα κράτη μέλη και τους δίδει την ευκαιρία να υποβάλουν σχετικές παρατηρήσεις.

3. Οι τροποποιήσεις σύμφωνα με τις παραγράφους 1 και 2 τεκμαίρεται ότι αρχίζουν να ισχύουν από την ημερομηνία κατά την οποία ο Γενικός Γραμματέας τις κοινοποιεί στα μέλη του Συμβουλίου και στην Επιτροπή.

Άρθρο 3

Η Γενική Γραμματεία του Συμβουλίου είναι υπεύθυνη για την αναθεώρηση της Κ.Π.Ο. και των Παραρτημάτων της, ώστε να ενσωματώνονται οι τροποποιήσεις που επιφέρονται κατ' εφαρμογή των άρθρων 1 και 2. Η Γενική Γραμματεία διαβιβάζει τις αναθεωρημένες αυτές μορφές στα κράτη μέλη εάν χρειασθεί.

Άρθρο 4

Ο παρών κανονισμός τίθεται εν ισχύ την επομένη από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο κανονισμός αυτός είναι δεσμευτικός ως προς όλα τα μέρη του και εφαρμόζεται άμεσα σε όλα τα κράτη μέλη.

Βρυξέλλες, ...

Για το Συμβούλιο

Ο Πρόεδρος

...

(1) ΕΕ C ...

(2) ΕΕ C ...

(3) ΕΕ L 176 της 10.7.1999, σ. 1.

(4) Μόλις το εγχειρίδιο αυτό αναπροσαρμοστεί σύμφωνα με τη διαδικασία που προβλέπει ο παρών κανονισμός, θα πρέπει να ονομασθεί "Εγχειρίδιο για την έκδοση ενιαίων θεωρήσεων στα τρίτα κράτη όπου δεν εκπροσωπούνται όλα τα οικεία κράτη μέλη".